ZRUŠENÉ všeobecne záväzným nariadením č. 7/2007.

Všeobecne záväzné nariadenie 
hlavného mesta Slovenskej republiky Bratislavy
č. 6/2006
zo 6. júla 2006
o poskytovaní finančných príspevkov na vykonávanie opatrení sociálnoprávnej ochrany detí a sociálnej kurately
Mestské zastupiteľstvo hlavného mesta Slovenskej republiky Bratislavy podľa § 11 ods. 5 písm. a) zákona Slovenskej národnej rady č. 377/1990 Zb. o hlavnom meste Slovenskej republiky Bratislave a § 64 ods. 2 a § 88 ods. 3 a 4 zákona č. 305/2005 Z. z. o sociálnoprávnej ochrane detí a sociálnej kuratele a o zmene a doplnení niektorých zákonov, ustanovuje:

§ 1
Úvodné ustanovenie
Toto všeobecne záväzné nariadenie hlavného mesta Slovenskej republiky Bratislavy (ďalej len „nariadenie“) upravuje
a)	formu príspevku na dopravu do detského domova, v ktorom je dieťa umiestnené a podrobnosti jeho poskytovania,
b)	podmienky poskytovania finančného príspevku na vykonávanie opatrení podľa osobitného zákona.1)

§ 2
Vymedzenie základných pojmov
Na účely tohto nariadenia sa rozumie:
a)	oprávnenou osobou, rodičia dieťaťa alebo osoba, ktorá sa osobne stará o dieťa, ktorej bolo dieťa umiestnené do detského domova na základe rozhodnutia súdu o nariadení ústavnej starostlivosti a ktorá má na území hlavného mesta trvalý pobyt,  najmenej jeden rok pred umiestnením dieťaťa do detského domova,
b)	akreditovaným subjektom, právnická osoba alebo fyzická osoba, ktorej bola udelená akreditácia podľa osobitného zákona1) a subjekty, ktoré vykonávajú opatrenia sociálnoprávnej ochrany detí a sociálnej kurately,
c)	opatreniami, súbor opatrení na zabezpečenie sociálnoprávnej ochrany detí, ktorými sa vykonáva ochrana dieťaťa, ktorá je nevyhnutná pre jeho blaho a ktorá rešpektuje jeho najlepší záujem podľa medzinárodného dohovoru,2) výchova a všestranný vývin dieťaťa v jeho prirodzenom rodinnom prostredí, náhradné prostredie pre dieťa, ktoré nemôže byť vychovávané vo vlastnej rodine a na zabezpečenie sociálnej kurately pri odstraňovaní, zmierňovaní a zamedzení prehlbovania alebo opakovania porúch psychického vývinu, fyzického vývinu a sociálneho vývinu dieťaťa a plnoletej fyzickej osoby a poskytovanie pomoci v závislosti od závažnosti poruchy a situácie, v ktorej sa nachádza dieťa alebo plnoletá fyzická osoba.

§ 3
Príspevok na dopravu
(1) Príspevok na dopravu do detského domova poskytne hlavné mesto Slovenskej republiky Bratislavy (ďalej len „hlavné mesto“) oprávnenej osobe na základe 
a)	písomnej žiadosti, v lehote do 15 dní odo dňa vykonania cesty, ktorej vzor je uvedený v prílohe č. 1 nariadenia,
b)	potvrdenia z detského domova o osobnom stretnutí s dieťaťom, ktorého vzor je uvedený v prílohe č. 2 nariadenia, 
c)	cestovného dokladu o vykonaní cesty do detského domova.
(2) Príspevok na dopravu do detského domova sa oprávnenej osobe poskytne formou finančnej náhrady cestovného, po predložení cestovných dokladov na:
a)	prímestský autobus alebo diaľkový autobus,
b)	osobný vlak, zrýchlený vlak alebo rýchlik II. triedy.
(3) Príspevok na dopravu sa oprávnenej osobe poskytne na cestu z Bratislavy do detského domova, v plnej výške, do 30 dní odo dňa predloženia písomnej žiadosti.
(4) Tej istej oprávnenej osobe sa poskytne príspevok na dopravu do detského domova, najviac dvakrát v kalendárnom roku.

§ 4
Finančný príspevok
(1) Finančný príspevok na vykonávanie opatrení podľa osobitného zákona1) a tohto nariadenia sa môže poskytnúť len na základe písomnej žiadosti podanej príslušným akreditovaným subjektom.
(2) Žiadosť akreditovaného subjektu musí obsahovať
a)	základné identifikačné údaje,
b)	doklad o akreditácii podľa osobitného zákona,1)
c)	popis obsahu akreditovanej činnosti,
d)	požadovanú výšku finančného príspevku,
e)	projekt opatrení,
f)	rozpočet projektu opatrení. 
(3) Žiadosť o finančný príspevok predkladá akreditovaný subjekt hlavnému mestu.
(4) O poskytnutí požadovanej výšky finančného príspevku rozhoduje primátor hlavného mesta.
(5) Finančný príspevok akreditovanému subjektu je možné poskytnúť maximálne do výšky 300 000 Sk.
(6) Bližšie podmienky použitia a spôsobu nakladania s poskytnutým finančným príspevkom sa upravia v osobitnej zmluve.
(7) Akreditovaný subjekt je povinný po vykonaní ním navrhnutých opatrení, predložiť hlavnému mestu záverečnú správu o realizácii podľa jeho schváleného projektu, vrátane zúčtovania poskytnutých finančných prostriedkov, najneskôr do 15. januára nasledujúceho kalendárneho roku. 
(8) Akreditovaný subjekt musí vrátiť všetky nevyčerpané finančné prostriedky, ktoré nečerpal v súlade s týmto nariadením alebo s osobitnou zmluvou, do 30 dní od zistenia tejto skutočnosti hlavným mestom.

§ 5
Účinnosť
Toto nariadenie nadobúda účinnosť 1. augusta 2006.

Ing. Andrej Ďurkovský
primátor

Príloha č. 1
k všeobecne záväznému nariadeniu č. 6/2006

Žiadosť o poskytnutie príspevku na dopravu

Meno, priezvisko, titul oprávnenej osoby:		
Dátum narodenia:		
Adresa trvalého pobytu:		

podľa § 3 ods. 1 všeobecne záväzného nariadenia hlavného mesta Slovenskej republiky Bratislavy č. 6/2006 o poskytovaní finančných príspevkov na vykonávanie opatrení sociálnoprávnej ochrany detí a sociálnej kurately, 

žiadam
o poskytnutie príspevku na dopravu do detského domova za účelom osobného stretnutia s dieťaťom:

Meno a priezvisko dieťaťa:		
Dátum narodenia dieťaťa:		

ktoré mi bolo rozhodnutím súdu odňaté zo starostlivosti a umiestnené v detskom domove:

Názov detského domova:		
Adresa detského domova:		

V Bratislave		

.........................................................................
podpis oprávnenej osoby

Prílohy:
1.	Potvrdenie detského domova o osobnom stretnutí oprávnenej osoby s dieťaťom.
2.	Doklad o vykonanej ceste do detského domova (originál cestovného dokladu).
Príloha č. 2 
k všeobecne záväznému nariadeniu č. 6/2006

Potvrdenie o osobnom stretnutí

Za účelom poskytnutia príspevku na dopravu potvrdzujeme, že oprávnená osoba:
Meno, priezvisko, titul:		
Dátum narodenia:		
Adresa trvalého pobytu:		

sa dňa 		 osobne stretla s dieťaťom,	

Meno a priezvisko:		
Dátum narodenia:		

ktoré bolo rozhodnutím súdu odňaté zo starostlivosti oprávnenej osoby a umiestnené v detskom domove:

Názov detského domova:		
Adresa detského domova:		

.................................................................	.........................................................................	
miesto a dátum	meno, priezvisko, funkcia a podpis
zodpovedného zamestnanca detského domova a pečiatka detského domova